Узлюблёныя браты і сёстры! Вось ужо надышоў апошні год другога тысячагоддзя ад Ражджаства Хрыстова! Увесь хрысціянскі свет з асаблівай адказнасцю і благагавеннем узгадвае найвялікшыя падзеі тых святых дзён, бо кожны чалавек ва ўсе часы і ва ўсіх народах знаходзіць у Евангельскім апавяданні пра Нараджэнне Бажэственнага Дзіцяці штосьці асаблівае, важнае, значнае і асабіста для сябе. У асобе простых пастухоў і магутных валхвоў увесь род чалавечы атрымаў вобраз пакланення Хрысту Збавіцелю не залежна ад таго, якое месца ў свеце займае той ці іншы чалавек і якое званне ён носіць. Прыйшоўшы ў свет "дзеля нас людзей і дзеля нашага збаўлення", Гасподзь наш Іісус Хрыстос Сам стаў Пастырам усяго чалавецтва. Ён заснаваў Сваю Царкву, устанавіў у ёй сем святых Таінстваў і тым самым даў людзям адзіны шлях збаўлення, які застаецца адкрытым для кожнага чалавека да самага сканчэння веку. Узлюбленыя браты і сёстры! Што ж мы з вамі прынеслі ў дар Хрысту Збавіцелю, Які благаславіў нас дасягнуць парога трэцяга тысячагоддзя з часу Яго з'яўлення ў свет? Цяжкі адказ на гэтае пытанне, бо Сам Гасподзь строга папярэджвае наконт усякай паспешлівасці:"Ідзіце, навучыцеся, што азначае: міласці хачу, а не ахвяры? Бо Я прыйшоў заклікаць не праведнікаў, а грэшнікаў да пакаяння" (Мф.9:13). Вусны многіх хрысціян нашага часу ўжо стаміліся ад гучных выкрыванняў злобы бягучага дня і грахоў свету гэтага. Але ці заўсёды здольныя выкрывальнікі - да дзейснай і міласэрнай любові, якая адзіная ацаляе душэўныя раны і лечыць знямоглы дух чалавека? Бо не адным толькі ўспамінам Евангелля збаўляецца хрысціянін, а выкананнем Евангельскіх запаведзяў на ўсякім месцы свайго жыццёвага служэння. Сёння мы шчыра радуемся таму, што за апошняе дзесяцігоддзе адыходзячага ХХ стагоддзя ў лоне Беларускай Праваслаўнай Царквы аднавілася служэнне міласэрнасці - гэта дзейснае хрысціянства. Так, сорак пяць брацтваў і сястрыцтваў здзяйсняюць свой подзвіг любові да бліжняга ў гарадах і вёсках, у бальніцах і турмах, у дамах адзінокіх старых людзей і сярод маладых абяздоленых суайчыннікаў.